ట్రయంప్‌తో జతకట్టిన బజాజ్‌
- మధ్యశ్రేణి బైకుల తయారీ దిశగా అడుగులు
- అంతర్జాతీయ వ్యాప్తికి పరస్పర సహకారం
న్యూఢిల్లీ : దేశీయ ద్విచక్ర వాహన దిగ్గజ సంస్థ బజాజ్‌ ఆటో బ్రిటన్‌కు చెందిన మేటి బైక్స్‌ తయారీ సంస్థ ట్రయంఫ్‌తో జత కట్టింది. మధ్యశ్రేణి బైకుల రూపకల్పన, అభివృద్ధి, పంపిణీకి సంబంధించి ప్రపంచ స్థాయి భాగస్వామ్యం కుదుర్చుకున్నట్టుగా మంగళవారం రెండు సంస్థలు ఇక్కడ అధికారికంగా వెల్లడించాయి. ఇరు సంస్థల సామర్థ్యాల దృష్టిలో ఉంచుకొని మధ్యశ్రేణిలో మేటి బైక్‌లను అందుబాటులోకి తీసుకువచ్చే దిశగానే అడుగులు వేసేందుకు ఈ భాగస్వామ్యం తోడ్పడనుందని బజాజ్‌ ఆటో మేనేజింగ్‌ డైరెక్టర్‌ రాజీవ్‌ బజాజ్‌ తెలిపారు. బజాజ్‌ సంస్థతో జట్టు కట్టడం వల్ల తమ కంపెనీ ఉత్పాదలనలను వర్ధమాన మార్కెట్లలోకి ఇతర దేశాలలోకి విస్తరించేందుకు వీలు పడుతుందని ట్రైయంప్‌ మోటార్‌ సైకిల్‌ సీఈవో నిక్‌ బ్లూర్‌ తెలిపారు. అయితే ఈ ఒప్పందం ఏరూపంలో ముందుకు సాగనుందన్న విషయమై ఇరు సంస్థల నుంచి స్పష్టమైన ప్రకటన వెలువడలేదు. బజాజ్‌ సంస్థ ఇప్పటికే ప్రాథమిక స్థాయిలో 110 సీసీ నుంచి 373 సీసీ ఇంజిన్‌ సామర్థ్యం కలిగిన డోమైనర్‌ వాహనాన్ని మార్కెట్లో విడుదల చేసింది. హైపవర్‌ బైక్‌లను అందించే నిమిత్తం బజాజ్‌ సంస్థ ఇప్పటికే ఆస్ట్రేలియాకు చెందిన కేటీఎం సంస్థతో ఒప్పందం చేసుకొని బైక్‌ల విక్రయాలు సాగిస్తోంది.ఇప్పుడు ట్రయంఫ్‌తో జట్టుకట్టడం వల్ల 1000సీసీ లోపు సూపర్‌ బైక్‌లను తయారు చేసి అంతర్జాతీయంగా విక్రయించే దిశగా ఈ కంపెనీలు అడుగులు వేసే అవకాశాలు కనిపిస్తున్నాయి.
మీ స్నేహితులకు రికమెండ్ చెయ్యండి